Septembrist alates on Rakveres üheksa noort sattunud nn sünteetilise kanepi ehk rahvakeeli spice’i suitsetamise tagajärjel haiglasse. Eesti Kohtuekspertiisi Instituut (EKEI) on nüüdseks psühhoaktiivse aine kindlaks teinud, kirjutas Postimees.
Praegu ei ole uimasti veel narkootiliste ja psühhotroopsete ainete nimekirjas, ent lisatakse sinna lähimate kuude jooksul.
«Meil käib nagu võidujooks – sünteetilised kannabinoidid, mis rohkem levivad, lähevad keelatud ainete nimekirja. Kui aine on nimekirjas, siis ta hakkab vaikselt turult kaduma ja peale tulevad uued,» selgitas EKEI keemiaosakonna juhataja Aime Riikoja.
Alates 2010. aastast on EKEI esitanud ravimiametile ettepanekud 22 uue psühhoaktiivse aine lisamiseks narkootiliste ja psühhotroopsete ainete nimekirja.
Pikemalt tänases Postimehes.